Arthur (Connaughtin herttua)

Arthur William Patrick Albert, Connaughtin ja Strathearnin herttua (1. toukokuuta 1850 Lontoo – 16. tammikuuta 1942 Bagshot Park, Surrey) oli Ison-Britannian kuningasperheen jäsen ja sotamarsalkka. Hän toimi Kanadan kenraalikuvernöörinä vuosina 1911–1916.Arthur William Patrick Albert, duke of Connaught and Strathearn  Encyclopædia Britannica Online Academic Edition. Viitattu 15.1.2014.

 Elämä ja ura 
Arthur oli kuningatar Viktorian ja prinssipuoliso Albertin kolmanneksi vanhin poika. Hänen on sanottu olleen äitinsä suosikkipoika. Arthurin sisaruksia olivat kuningas Edvard VII, Saksan keisarinna Viktoria, Hessenin suurherttuatar Alice, Saksi-Coburg-Gothan herttua Alfred, Albanyn herttua Leopold, Schleswig-Holsteinin ruhtinatar Helena, Battenbergin prinsessa Beatrice ja Argyllin herttuatar Louise.Victoria (1819–1901)  Women in World History: A Biographical Encyclopedia (2002), Encyclopedia.com. Viitattu 9.2.2025.

Arthur meni Woolwichin kuninkaalliseen sotilasakatemiaan vuonna 1866, valmistui vuonna 1868 insinööriluutnantiksi ja palveli vuodesta 1869 alkaen tykistössä. Häntä varten luotiin vuonna 1874 Connaughtin ja Strathearnin herttuan arvo. Hänet ylennettiin 1880 everstiksi, 1893 kenraaliksi ja 1902 sotamarsalkaksi. Hän komensi ensimmäistä kaartinprikaatia Egyptissä käydyssä Tel el-Kebirin taistelussa vuonna 1882. Arthur oli vuosina 1886–1890 Bombayn sotilaskomentajana Intiassa, vuosina 1893–1898 Aldershotin sotilasleirin päällikkönä, vuosina 1900–1904 Irlannin joukkojen ylipäällikkönä ja vuodesta 1901 samalla III armeijakunnan komentajana.Nordisk familjebok (1904), s. 102  Runeberg.org. Viitattu 15.1.2014. 

Vuosina 1904–1907 prinssi Arthur oli armeijan ylitarkastaja ja vuosina 1907–1909 Välimerelle sijoitettujen brittiläisten joukkojen ylipäällikkönä Maltalla.Nordisk familjebok, täydennysosa (1922), s. 306  Runeberg.org. Viitattu 15.1.2014. Toimiessaan Kanadan kenraalikuvernöörinä vuosina 1911–1916 Arthur herätti ristiriitaisia tunteita pyrkiessään puuttumaan maan sisäisiin sotilasasioihin. Hän toimi sen jälkeen vielä erinäisissä tehtävissä ennen kuin vetäytyi julkisesta elämästä vuonna 1928.

 Avioliitto ja lapset 
pienoiskuva|pysty=0.9|Arthur puolisonsa ja lastensa kanssa vuonna 1893.
pienoiskuva|pysty=0.9|Arthur vuonna 1937, Philip de Lászlón maalaama muotokuva.
Arthur avioitui Pyhän Yrjön kappelissa vuonna 1879 Preussin prinsessa Louisa Margareta (1860–1917) kanssa, joka oli prinssi Fredrik Kaarlen ja Anhaltin prinsessa Maria Annan tytär.Louise Margaret of Prussia (1860–1917)  Women in World History: A Biographical Encyclopedia (2002), Encyclopedia.com. Viitattu 9.2.2025. 

Heille syntyi kolme lasta:

 Margaret (1882–1920), Connaughtin prinsessa, Ruotsin kruununprinsessa, puoliso myöhempi Ruotsin kuningas Kustaa VI Aadolf
 Arthur (1883–1938), Connaughtin prinssi, Etelä-Afrikan kenraalikuvernööri
 Patricia (1886–1974), Connaughtin prinsessa, avioituneena lady Ramsay

 Esivanhemmat 

Lähteet

Aiheesta muualla

Luokka:Yhdistyneen kuningaskunnan kuninkaalliset
Luokka:Brittiläiset herttuat
Luokka:Kanadan kenraalikuvernöörit
Luokka:Brittiläiset marsalkat
Luokka:Vuonna 1850 syntyneet
Luokka:Vuonna 1942 kuolleet